Ramaphosa was sy hande oor Phala PhalaPres. Cyril Ramaphosa. (Foto: Siyabulela Duda/GCIS) Pres. Cyril Ramaphosa het in sy getuienis aan die parlementêre komitee wat die omstrede Phala Phala-voorval ondersoek, ontken dat hy enigiets verkeerd gedoen het. Die kantoor van die president het Maandag in ŉ verklaring gesê dat Ramaphosa in geskrewe terugvoer aan die onafhanklike paneel “kategories ontken dat hy sy eed op enige manier oortree het, en ontken dat hy skuldig is aan enige aantygings wat teen hom gemaak is”. Dié kommentaar is Sondag aan die paneel verskaf. Die onafhanklike komitee is verlede maand deur die Nasionale Vergadering op die been gebring om te besluit of daar genoeg bewyse is om Ramaphosa in ŉ staat van beskuldiging te plaas. Ramaphosa word daarvan beskuldig dat hy ŉ inbraak in 2020 op sy wildsplaas Phala Phala, waar diewe na bewering $4 miljoen gesteel het, probeer geheim hou het. Dié geld was in meubelstukke versteek. Die kantoor van die president sê Ramaphosa het nog altyd ’n punt daarvan gemaak om “sy eed as president na te kom en ’n voorbeeld te stel uit die respek wat hy vir die Grondwet het”. Die skandaal het gevolg nadat Arthur Fraser, oud-direkteur-generaal van die Staatsveiligheidsagentskap, ŉ klag oor die voorval by die polisie ingedien het. In dié klag word aangevoer dat Ramaphosa die rooftog vir die owerhede weggesteek het, en gereël het dat die rowers ontvoer en omgekoop word om te swyg. Die skandaal kan Ramaphosa se kans op ’n tweede termyn as president kelder wanneer die ANC se verkiesing in Desember plaasvind. Om die president in ŉ staat van beskuldiging te plaas, verg ŉ tweederde meerderheid stemme in die Nasionale Vergadering. Die paneel sal na verwagting teen middel November hul bevindige bekend maak.